Lillestrøm-trener Arne Erlandsen benyttet seg ikke av toalettene da de spilte mot Stabæk.

Etter en tung start på sesongen har det resultatmessig løsnet for Lillestrøm de siste kampene.

Forrige serierunde tok Arne Erlandsens menn turen fra Skedsmo til Bærum for den viktige kampen mot Stabæk før landslagspausen.

Urinerte blant kamerautstyr

Fra trenerbenken så Arne Erlandsen et spennende oppgjør hvor begge lag lå under og snudde kampen – før Lillestrøm til slutt vant 4-2.

Men det er ikke bare det faktum at kampen endte med tre kamper på rad uten seier Stabæk var misfornøyde med.

For underveis måtte Erlandsen lette på trykket. Han valgte å gjøre det i en gang under tribunen bak trenerbenkene, som på Nadderud befinner seg på motsatt side av spillertunnelen og garderobene.

Dermed urinerte Lillestrøm-treneren i nærheten av kamerautstyr og kabler, på et område hvor det blant annet gjøres pauseintervjuer i forbindelse med kamper.

Stabæk reagerer

Det likte bæringene dårlig. TV 2 vet at det ble reagert kraftig på hendelsen som ble tatt opp med klubben og treneren i etterkant. Daglig leder i Stabæk bekrefter saken, men vil ikke kommentere saken ytterligere.

– Dette er noe vi tar mellom klubbene, sier Jon Tunold.

Trenerbenkene er plassert like foran Stabæk Support, som fikk med seg episoden.

– Vi registrerer at det er mer opplagt å bruke toaletter i møblerte hjem i Bærum, i motsetning til på Romerike der man gjerne kan tisse litt overalt uten at det gjør noe fra eller til, sier styrelederen i supporterklubben, Bjørnar Posse Sandboe.

Har tatt opp saken internt i Lillestrøm

I Lillestrøm forstår de godt at trenerens valg av sted for urinering ikke blir satt pris på.

– Vi har snakket med Arne Erlandsen om dette internt, men dette er en personalsak og vi kan derfor ikke gå ut med noe mer på noen som helst måte, sier daglig leder Robert Lauritsen.

– Får det noen konsekvenser for Erlandsen eller dere som klubb, eksempelvis økonomisk?

– Nei. Vi har en god dialog rundt dette og holder det mellom oss.

– Men hva synes du om at treneren deres velger å urinere der i stedet for å gå på toalettet?

– Jeg så det ikke selv, men vet at han gikk inn der. I stedet for å tygge tyggegummi eller slike ting som andre trenere gjør, drikker Arne mye vann under kamper. Men vi skal som alle andre mennesker finne ut hvor sånne ting eventuelt skal gjøres. Arne er klar over det og skjønner det, sier Lauritsen.

– Vi skal passe på å sette opp et brakketoalett ved spillerboksen til neste kamp, sier Sandboe.

TV 2 har vært i kontakt med Arne Erlandsen. Han ønsker ikke å kommentere saken.